Kollox mexa ħarir fi tmiem il-ġimgħa li għadda, hekk kif ir-riħ fuq pajjiżna nefaħ b'forza sebgħa tant illi s-Soċjetà Maltija tas-Salib l-Aħmar ħarġet twissjiet biex il-pubbliku jevita ċertu bajijiet f'pajjiżna li ma kinux siguri għall-għawm. Fil-jum tat-Tnejn fil-bajja ta' Fra Ben quddiem baħar kalm, tkellimna mal-manager li jieħu ħsieb l-operat tas-soċjetà fejn tenna li l-pubbliku kkopera mat-twissijiet li nħarġu minnha. Apparti l-avviż li joħroġ fuq il-mezzi soċjali, il-ħaddiema tas-Soċjetà Maltija tas-Salib l-Aħmar ttella' l-bnadar skont is-sitwazzjoni fil-bajja u anke 'l barra mix-xatt. Il-bandiera l-ħadra tfisser li l-bajja hija sigura għall-għawm, is-safra tfisser li r-riskju huwa medju u l-ħamra tkun twissija biex ma jsirx għawm, iżda fi tmiem il-ġimgħa, numru ta' bajjiet fil-Punent tal-pajjiż tajjru żewġt ibnadar ħomor. Jiġifieri twissija ta' periklu massimu. Ryan Tuck semma wkoll avviż ieħor għall-ġenituri, li meta jkun ir-riħ b'mod speċjali li jkun qed jonfoħ 'il barra, ma jħallux lil uliedhom waħidhom fuq lilos. Il-kalma fit-temp mhux dejjem tfisser sigurtà, għaliex ġieli l-kurrenti fil-baħar ikunu perikolużi xorta waħda. Għalhekk, meta tkun qed tgħum f'bajja ħu ħsieb li ssegwi t-twissijiet tas-Soċjetà Maltija tas-Salib l-Aħmar biex tieħu gost mingħajr periklu.